Propunere de DECIZIE A CONSILIULUI privind poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitatea Europeană și statele sale membre, pe de o parte, și Republica Moldova, pe de altă parte, cu privire la adoptarea unei recomandări privind punerea în aplicare a Programului de asociere UE - Republica Moldova /* COM/2014/0359 final - 2014/0181 (NLE) */





EXPUNERE DE MOTIVE Acordul de parteneriat și cooperare dintre Comunitatea Europeană și statele sale membre, pe de o parte, și Republica Moldova, pe de altă parte („acordul”), a fost semnat la 28 noiembrie 1994 și a intrat în vigoare la 1 iulie 1998. Acesta se bazează pe angajamentul față de valorile comune și punerea în aplicare eficace a reformelor politice, economice și instituționale. În Planul de acțiune comun UE - Republica Moldova privind politica europeană de vecinătate (PEV), bazat pe Acordul de parteneriat și cooperare, se stabilesc obiectivele strategice și se încurajează și se sprijină obiectivul Republicii Moldova de a continua integrarea în structurile economice și sociale europene. Republica Moldova este o țară parteneră în cadrul politicii europene de vecinătate. Acest lucru a schimbat în mod semnificativ și pozitiv contextul relațiilor dintre Republica Moldova și Uniunea Europeană. UE și Republica Moldova au finalizat negocierile în vederea încheierii unui acord de asociere, care va înlocui Acordul de parteneriat și cooperare. Aceste negocieri au fost în mare măsură finalizate la 25 iunie 2013, iar acordul a fost parafat la 29 noiembrie 2013 cu ocazia summitului Parteneriatului estic de la Vilnius, Lituania. Acordul de asociere va aprofunda în mod considerabil asocierea politică dintre Republica Moldova și Uniunea Europeană și integrarea economică a Republicii Moldova în UE. Acordul include introducerea treptată a unei zone de liber-schimb aprofundate și cuprinzătoare. Punerea cu succes în aplicare a Planului de acțiune privind liberalizarea regimului de vize a dus la eliminarea vizelor pentru deplasările dintre UE și Republica Moldova și constituie un element fundamental care stă la baza asocierii politice a Republicii Moldova cu Uniunea Europeană și a integrării economice a acesteia în UE. Această îmbunătățire substanțială a mobilității și a contactelor interpersonale a fost avută în vedere în acordul de asociere. Șefii de stat și de guvern ai UE preconizaseră inițial semnarea acordului de asociere în toamna anului 2014. Din cauza evoluțiilor îngrijorătoare din Ucraina și a eventualelor efecte asupra altor țări din regiune, semnarea acordului a fost devansată pentru a avea loc în luna august și ulterior în luna iunie. Instituțiile fac eforturi deosebite în vederea reducerii timpului necesar pentru finalizarea textelor acordului și a asigurării îndeplinirii acestui obiectiv. Acordul de asociere nu poate intra în vigoare decât după ratificarea sa de către toate părțile implicate (și anume UE, statele membre ale acesteia și Republica Moldova). Acest proces riscă să fie unul îndelungat, ce poate dura câțiva ani. Prin urmare, acordul prevede aplicarea provizorie a anumitor părți de îndată ce Republica Moldova va finaliza procedurile necesare (Constituția Republicii Moldova permite aplicarea provizorie directă, fără ratificare prealabilă) și odată ce UE își manifestă disponibilitatea pentru ca aplicarea provizorie să înceapă. Scopul programului de asociere este de a pregăti și de a facilita punerea în aplicare a acordului de asociere. Acesta creează un cadru practic prin care pot fi realizate obiectivele globale de asociere politică și integrare economică. Programul înlocuiește Planul de acțiune UE - Republica Moldova privind politica europeană de vecinătate. Bazat pe structura acordului de asociere, programul de asociere stabilește o listă de priorități pentru activitatea comună din perioada 2014-2016. Faptul că programul de asociere se axează pe un număr limitat de priorități nu aduce atingere domeniului de aplicare sau mandatului actualului dialog desfășurat în temeiul Acordului de parteneriat și cooperare sau al altor acorduri și nu aduce atingere punerii în aplicare a angajamentelor asumate în cadrul acordului de asociere, atunci când acesta va intra în vigoare sau se va aplica provizoriu. Spre deosebire de acordul de asociere, programul de asociere nu este un instrument obligatoriu din punct de vedere juridic în temeiul dreptului internațional. Mai jos figurează propunerea de decizie a Consiliului privind poziția Uniunii în cadrul Consiliului de cooperare UE - Republica Moldova în ceea ce privește adoptarea programului de asociere. Comisia solicită Consiliului să adopte acest proiect de decizie a Consiliului. 2014/0181 (NLE) Propunere de DECIZIE A CONSILIULUI privind poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitatea Europeană și statele sale membre, pe de o parte, și Republica Moldova, pe de altă parte, cu privire la adoptarea unei recomandări privind punerea în aplicare a Programului de asociere UE - Republica Moldova CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (9), având în vedere Acordul de parteneriat și cooperare dintre Comunitatea Europeană și statele sale membre, pe de o parte, și Republica Moldova, pe de altă parte, în special articolul 82, având în vedere propunerea Comisiei Europene, întrucât: (1) Acordul de parteneriat și cooperare a fost semnat la 28 noiembrie 1994 și a intrat în vigoare la 1 iulie 1998. (2) Acordul de asociere dintre Uniunea Europeană și statele sale membre, pe de o parte, și Republica Moldova, pe de altă parte (denumit în continuare „acordul de asociere”) a fost parafat la 29 noiembrie 2013 cu ocazia summitului Parteneriatului estic de la Vilnius, Lituania. (3) Până la intrarea sa în vigoare, acordul de asociere urmează să fie aplicat cu titlu provizoriu cât mai curând posibil de către părțile implicate. (4) Pentru a sprijini punerea în aplicare a acordului de asociere, părțile au convenit să negocieze un program de asociere care va include o listă de priorități pentru activitățile comune din perioada 2014-2016. (5) Părțile au convenit asupra unui program de asociere, care va fi adoptat în cadrul Consiliului de cooperare instituit prin Acordul de parteneriat și cooperare, până la instituirea cadrului instituțional al acordului de asociere. (6) Poziția Uniunii care urmează să fie adoptată în Consiliul de cooperare cu privire la adoptarea recomandării privind punerea în aplicare a Programului de asociere UE - Republica Moldova trebuie adoptată de Consiliu, ADOPTĂ PREZENTA DECIZIE: Articolul 1 Poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitatea Europeană și statele sale membre, pe de o parte, și Republica Moldova, pe de altă parte, cu privire la punerea în aplicare a programului de asociere se bazează pe proiectul de recomandare a Consiliului de cooperare anexat la prezenta decizie. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu Președintele ANEXE la Propunerea Comisiei de DECIZIE A CONSILIULUI privind poziția Uniunii în cadrul Consiliului de cooperare instituit prin Acordul de parteneriat și cooperare dintre Comunitatea Europeană și statele sale membre, pe de o parte, și Republica Moldova, pe de altă parte, cu privire la adoptarea unei recomandări privind punerea în aplicare a Programului de asociere UE - Republica Moldova ANEXA 1 Proiect de RECOMANDARE privind punerea în aplicare a Programului de asociere UE - Republica Moldova CONSILIUL DE COOPERARE UE - REPUBLICA MOLDOVA, având în vedere Acordul de parteneriat și cooperare UE - Republica Moldova, care a instituit un parteneriat între Comunitatea Europeană și statele sale membre, pe de o parte, și Republica Moldova, pe de altă parte (denumit în continuare „acordul”), în special articolul 82, întrucât: În temeiul articolului 82 din acord, a fost creat un Consiliu de cooperare pentru a supraveghea punerea în aplicare a acordului, acesta putând formula recomandări adecvate, de comun acord între cele două părți. Părțile la acord au convenit asupra textului programului de asociere, care are ca scop să pregătească și să faciliteze punerea în aplicare a viitorului acord de asociere, prin crearea unui cadru practic care să contribuie la realizarea obiectivelor globale de asociere politică și integrare economică. Programul de asociere are un dublu obiectiv: a stabili etapele specifice prin care să se asigure că părțile își respectă obligațiile ce le revin în temeiul acordului de asociere și a oferi un cadru mai larg pentru consolidarea în continuare a relațiilor UE - Republica Moldova, mai precis a facilita aprofundarea integrării economice și a cooperării politice, în conformitate cu obiectivele globale ale acordului de asociere, ADOPTĂ PREZENTA RECOMANDARE: Articol unic Consiliul de cooperare recomandă ca părțile să pună în aplicare Programul de asociere UE - Republica Moldova prezentat în anexă, în măsura în care această punere în aplicare vizează atingerea obiectivelor Acordului de asociere UE - Republica Moldova, care a instituit o asociere între Comunitatea Europeană și statele sale membre, pe de o parte, și Republica Moldova, pe de altă parte. Adoptată la […] Pentru Consiliul de cooperare Președintele ANEXA 2 Programul de asociere dintre Uniunea Europeană și Republica Moldova Uniunea Europeană și Republica Moldova (denumite în continuare „părțile”) recunosc că, în urma aderării la Parteneriatul estic, cadrul relațiilor lor s-a schimbat în mod semnificativ și pozitiv. Părțile au demarat negocierile cu privire la un acord de asociere în 2010, iar în 2012 cu privire la o zonă de liber-schimb aprofundată și cuprinzătoare care ar urma să facă parte integrantă din acest acord. De asemenea, acestea au elaborat și au lansat un plan de acțiune privind liberalizarea regimului de vize, a cărui aplicare cu succes este un element fundamental pe care se întemeiază asocierea politică dintre Republica Moldova și Uniunea Europeană și integrarea economică a Republicii Moldova în UE. Această îmbunătățire substanțială a mobilității și a contactelor interpersonale a fost avută în vedere în acordul de asociere. Negocierile privind acordul de asociere au fost finalizate la 25 iunie 2013, iar acordul a fost parafat la 29 noiembrie 2013. Înainte de intrarea în vigoare a acordului în integralitatea sa, trebuie instituite măsuri prin care să se asigure că părțile sunt în măsură să se bucure de toate beneficiile acordului; aplicarea provizorie și parțială a acordului este prima dintre aceste măsuri. Scopul programului de asociere este să pregătească și să faciliteze punerea în aplicare a acordului de asociere, prin crearea unui cadru practic de realizare a obiectivelor globale de asociere politică și integrare economică. Programul înlocuiește Planul de acțiune UE - Republica Moldova privind politica europeană de vecinătate. Programul de asociere stabilește o listă de priorități pentru activitățile comune în perioada 2014-2016, pe baza structurii acordului de asociere. Faptul că programul de asociere se axează pe un număr limitat de priorități nu aduce atingere domeniului de aplicare sau mandatului dialogului desfășurat în prezent în temeiul Acordului de parteneriat și cooperare, al altor acorduri relevante sau al secțiunii multilaterale a Parteneriatul estic și nu aduce atingere punerii în aplicare a angajamentelor asumate în cadrul acordului de asociere, atunci când acesta va intra în vigoare sau se va aplica provizoriu. 1. Principii, instrumente și resurse pentru punerea în aplicare a programului de asociere Următoarele principii comune vor orienta punerea în aplicare a programului de asociere: acțiunile întreprinse ca parte a programului de asociere ar trebui să fie puse în aplicare în spiritul obiectivelor globale ale asocierii politice și ale integrării economice; prioritățile programului de asociere reflectă responsabilitatea UE și a Republicii Moldova de a pune în aplicare integral dispozițiile acordului lor de asociere, odată ce acesta va intra în vigoare; Programul de asociere ar trebui să fie pus în aplicare cu respectarea deplină a principiilor transparenței, răspunderii și incluziunii; ambele părți trebuie să fie implicate în punerea în aplicare a programului de asociere; programul urmărește să obțină rezultate tangibile și bine definite prin introducerea progresivă de măsuri concrete; părțile recunosc importanța sprijinirii priorităților convenite, prin mijloace politice, tehnice și financiare adecvate și suficiente; și punerea în aplicare a programului de asociere va face obiectul raportării, monitorizării și evaluării anuale. Progresele realizate vor fi evaluate inclusiv în cadrul Acordului de parteneriat și cooperare și al altor acorduri relevante. Uniunea Europeană va sprijini Republica Moldova pentru punerea în practică a obiectivelor și priorităților stabilite în programul de asociere. În acest scop, Uniunea va utiliza toate sursele disponibile de sprijin al UE, va oferi expertiză și consiliere, va facilita schimbul de bune practici, know-how și informații și va sprijini consolidarea capacităților și consolidarea instituțională. De asemenea, UE va încuraja ceilalți parteneri ai Republicii Moldova să își ofere sprijinul și să își coordoneze activitățile în acest sens. Uniunea va utiliza instrumentele sale financiare relevante pentru a contribui la punerea în aplicare a programului de asociere. Cu toate acestea, programul de asociere nu este un document de programare financiară și nu reprezintă un substitut pentru programarea financiară efectuată de către părți. UE va oferi sprijin în contextul priorităților globale de asistență pentru Republica Moldova, astfel cum s-a subliniat în cadrul unic de sprijin al Instrumentului european de vecinătate (IEV) și în programarea multinațională pregătită pentru Republica Moldova prin IEV. Pentru îndeplinirea acestui obiectiv, UE va respecta pe deplin normele de punere în aplicare și procedurile care reglementează asistența externă a UE. Programul de asociere va fi aplicabil din momentul adoptării sale, pentru o perioadă inițială de trei ani, care poate fi prelungită de comun acord. După ce va fi adoptat, programul va înlocui Planul de acțiune privind politica europeană de vecinătate (PEV) ca modalitate de monitorizare a progreselor realizate de Republica Moldova în cadrul PEV. Societatea civilă va fi, de asemenea, încurajată să își concentreze activitatea de monitorizare asupra programului de asociere. UE va avea responsabilitatea raportării cu privire la punerea în aplicare a programului de asociere și se va sprijini în acest scop pe sistemele de raportare proprii ale Republicii Moldova. Dacă va fi cazul, programul de asociere poate fi modificat sau actualizat în orice moment, cu acordul Consiliului de cooperare (Consiliului de asociere) al Uniunii Europene și al Republicii Moldova, mai ales atunci când acordul de asociere va intra în vigoare. 2. Prioritățile programului de asociere 2.1 Dialog politic și reformă Dialogul politic și cooperarea privind reformele care urmează să fie efectuate în cadrul acestui program de asociere încearcă să consolideze respectarea principiilor democratice, a statului de drept și a bunei guvernanțe, a drepturilor omului și a libertăților fundamentale, inclusiv a drepturilor persoanelor care aparțin minorităților, după cum se prevede în convențiile de bază ale ONU și ale Consiliului Europei și în protocoalele aferente. Planul de acțiune al Consiliului Europei ar trebui să fie luat în considerare atunci când se va iniția dialogul politic și punerea în aplicare a reformelor în următoarele domenii[1]: (i) Consolidarea stabilității, a independenței și a eficacității instituțiilor care garantează democrația și statul de drept în Republica Moldova, în special: clarificarea competențelor Curții Constituționale și a procedurilor de numire a membrilor, în strânsă colaborare cu Comisia de la Veneția; revizuirea procesului de alegere a președintelui (articolul 78 din Constituție), pentru a se asigura că acesta este favorabil incluziunii și că garantează o separare a puterilor. O revizuire mai amplă a Constituției este încă necesară pe termen lung, pentru a preveni reapariția blocajelor instituționale; asigurarea faptului că alegerile parlamentare și locale sunt efectuate în mod democratic, în conformitate cu standardele europene, și că abordează toate deficiențele identificate de Organizația pentru Securitate și Cooperare în Europa/ Biroul pentru Instituții Democratice și Drepturile Omului (OSCE)/ (ODIHR); continuarea punerii în aplicare a strategiei de descentralizare, în conformitate cu Carta europeană a autonomiei locale a Consiliului Europei (seria tratatelor Consiliului Europei nr. 122); modernizarea cadrului juridic pentru finanțarea partidelor politice și a campaniilor electorale, în lumina avizelor comune ale OSCE/ODIHR și ale Comisiei de la Veneția și a recomandării formulate de Grupul de state împotriva corupției (GRECO) în ceea ce privește transparența finanțării partidelor politice. (ii) Continuarea reformei sistemului judiciar, în special în ceea ce privește asigurarea independenței, imparțialității, profesionalismului și eficienței sistemului judiciar, a organelor de urmărire penală, a autorităților de aplicare a legii, care nu ar trebui să se afle sub influența factorilor politici sau a oricăror alți factori nejustificați, precum și intensificarea prevenirii și combaterii corupției în toate formele sale și la toate nivelurile. Unele elemente ale amplei reforme a sectorului justiției pot impune unele modificări constituționale: asigurarea funcționării depline a Centrului Național Anticorupție, inclusiv prin asigurarea resurselor financiare și umane suficiente, precum și participarea la cooperarea internațională împotriva corupției; asigurarea independenței Centrului Național Anticorupție, inclusiv în ceea ce privește numirea și demiterea directorului și a directorilor adjuncți prin intermediul unei proceduri deschise, transparente și bazate pe merit, procedură clar definită de lege, precum și în ceea ce privește supravegherea sa și răspunderea pentru acțiunile întreprinse; revizuirea legislației actuale, care are în vedere numirea definitivă a judecătorilor, ca o prelungire a primei numiri, pentru care judecătorii ar trebui să îndeplinească criterii prestabilite; luarea de măsuri în direcția consolidării independenței instituțiilor din sectorul justiției, astfel încât acestea să nu fie supuse presiunilor politice sau oricăror alte forme de presiune din partea administrației, a guvernului sau a parlamentului; punerea în aplicare a unui nou sistem al răspunderii disciplinare pentru judecători, care să asigure că aceștia își îndeplinesc responsabilitățile față de societate; revizuirea legislației actuale referitoare la judecători, procurori, avocați și alți practicieni din domeniul dreptului, în vederea promovării gradului zero de toleranță față de corupție și a prevenirii tuturor tipurilor de comportament corupt; avansarea în direcția transferării responsabilității în ceea ce privește centrele de detenție pe perioada premergătoare procesului din sarcina Ministerului de Interne în cea a Ministerului de Justiție; revizuirea legislației actuale cu scopul de a oferi Consiliului Superior al Magistraturii rolul determinant în luarea deciziilor privind alocarea resurselor către instanțe; realizarea de progrese în ceea ce privește o reformă amplă a sistemului de urmărire penală; revizuirea cadrului legal privind Institutul Național al Justiției, în vederea modernizării sistemului de formare pentru judecători și procurori și a îmbunătățirii eficienței activităților acestuia; punerea în aplicare a unei reforme a instituției Ombudsmanului, în conformitate cu Legea privind Ombudsmanul aprobată de guvern la 4 septembrie 2013. (iii) Asigurarea respectării drepturilor omului și a libertăților fundamentale prin intermediul unei ample cooperări privind protecția drepturilor omului și a libertăților fundamentale. Această cooperare va include activități în următoarele domenii, cu următoarele obiective: Drepturile omului și libertățile fundamentale punerea în aplicare a planului național de acțiune privind drepturile omului (2011-2014), cu un accent deosebit pe grupurile cele mai vulnerabile, și coordonarea proceselor de planificare și de stabilire a bugetului în vederea alocării unor resurse suficiente pentru o aplicare eficientă; asigurarea deplinei aplicări a legilor și a normelor de combatere a discriminării pe orice motiv, inclusiv a legii privind asigurarea egalității, precum și consolidarea capacității Consiliului pentru prevenirea și eliminarea discriminării („Consiliul pentru asigurarea egalității”); luarea în considerare a recomandărilor formulate de structurile și experții Consiliului Europei în ceea ce privește conformitatea cu Convenția-cadru pentru protecția minorităților naționale și punerea în aplicare a respectivelor recomandări de comun acord cu aceste structuri și experți; asigurarea punerii efective în aplicare a Convenției ONU privind drepturile persoanelor cu handicap; asigurarea executării efective a hotărârilor judecătorești pronunțate de către Curtea Europeană a Drepturilor Omului; menținerea unor mecanisme eficiente precontencioase și extrajudiciare de soluționare a litigiilor, inclusiv în domeniul drepturilor omului și al libertăților fundamentale; continuarea acordării accesului la informațiile privind drepturile cetățenilor și soluțiile juridice adecvate; promovarea și sporirea gradului de conștientizare cu privire la drepturile omului și la lupta împotriva discriminării în sistemul judiciar, în cel al asigurării respectării legii și în cel administrativ; Libertatea de exprimare continuarea activității privind asigurarea libertății de exprimare și a independenței mass-mediei, în conformitate cu recomandările Consiliului Europei; instituirea unui dialog regulat pentru a face schimb de bune practici cu privire la libertatea presei, pluralismul mass-mediei, dezincriminarea calomniei, protecția surselor de informații ale jurnaliștilor, precum și diversitatea culturală în mass-media; Cooperarea cu societatea civilă implicarea organizațiilor societății civile, în special a organizațiilor reprezentative ale angajatorilor și a sindicatelor, în colectarea informațiilor și monitorizarea politicilor; Traficul de persoane aprobarea și punerea în aplicare a planului național de acțiune privind prevenirea și combaterea traficului de persoane (2014-2016); aprofundarea cooperării în materie de combatere a traficului de persoane, în cadrul organizațiilor internaționale relevante (OSCE, ONU); Rele tratamente și tortură instituirea unui cadru cuprinzător de politici pentru prevenirea și combaterea impunității, pe baza orientărilor privind eradicarea impunității pentru încălcările grave ale drepturilor omului (Consiliul Europei, 2011); combaterea eficace a oricăror cazuri raportate de rele tratamente asupra deținuților săvârșite de către agenții de asigurare a respectării legii, în special în perioada de detenție premergătoare proceselor; Drepturile copilului punerea în aplicare a dispozițiilor relevante din planul de acțiune național privind drepturile omului, inclusiv prin acțiuni care să vizeze consolidarea drepturilor copilului și eradicarea sărăciei în rândul copiilor; Violența domestică asigurarea aplicării depline a cadrului legislativ existent privind violența domestică; Egalitatea de tratament sporirea egalității de șanse între femei și bărbați, asigurarea unui tratament egal între femei și bărbați în viața socială și economică, inclusiv în domeniul asigurării respectării legii, și introducerea de măsuri concrete pentru a combate diferența de remunerare între femei și bărbați; asigurarea alinierii la standardele europene în ceea ce privește normele în materie de sănătate și siguranță, normele referitoare la concediul de maternitate, precum și normele referitoare la concilierea responsabilităților parentale și a celor profesionale; promovarea participării femeilor la procesele decizionale și la viața publică și politică și realizarea de activități specifice în aceste domenii; Drepturile sindicale și standardele de bază din domeniul muncii continuarea eforturilor în direcția asigurării respectării drepturilor sindicale și a standardelor de bază din domeniul muncii, în conformitate cu standardele europene și cu convențiile Organizației Internaționale a Muncii (OIM); Combaterea corupției și reforma administrativă abordarea luptei împotriva corupției la toate nivelurile societății, în special a corupției la nivel înalt, și punerea în aplicare a recomandărilor relevante din Grupul de state împotriva corupției (GRECO) din cadrul Consiliului Europei; punerea în aplicare a strategiei naționale anticorupție pentru 2011-2015 și a planului de acțiune pentru 2014-2015, în strânsă colaborare cu societatea civilă și cu organizațiile internaționale; continuarea reformei administrației publice, în scopul construirii unei funcții publice responsabile, eficiente, transparente și profesioniste; consolidarea coordonării și a schimbului de informații dintre autoritățile responsabile cu lupta împotriva corupției, inclusiv prin stabilirea de modalități de lucru clare între Centrul Național Anticorupție și Comisia Națională de Integritate; înființarea unor unități specializate de către Centrul Național Anticorupție care să soluționeze numeroasele cazuri având drept obiect înalți funcționari sau daune importante, în scopul de a combate mai eficace corupția la nivel înalt; consolidarea capacității operaționale a Comisiei Naționale de Integritate; instituirea unui cadru funcțional pentru desfășurarea în mod eficient a unor investigații financiare și de recuperare a activelor; introducerea unui sistem operațional și fiabil care să asigure transparența și să verifice averea și interesele funcționarilor publici, pentru a preveni și a combate problema averilor nejustificate și a potențialelor conflicte de interese, prin consolidarea rolului Comisiei Naționale de Integritate; luarea de măsuri în direcția consolidării statutului instituțiilor anticorupție prin implicarea societății civile și a unor linii telefonice cu privire la care cetățenii să fie bine informați și care să funcționeze în mod corespunzător, pentru a răspunde plângerilor adresate de cetățeni. 2.2 Politica externă și de securitate Dialogul și cooperarea în domeniul politicii externe și de securitate comune (PESC) au ca scop convergența progresivă, inclusiv în ceea ce privește politica de securitate și apărare comună (PSAC). În special, prin acestea se vor aborda chestiunile legate de securitate, prevenirea conflictelor și gestionarea crizelor, stabilitatea regională, dezarmarea, neproliferarea, controlul armelor și controlul exporturilor. Cooperarea în acest domeniu se va baza pe valori comune și interese reciproce și va avea ca scop sporirea gradului de armonizare și eficacitate a politicilor, utilizând forurile bilaterale, internaționale și regionale. Aceasta va include eforturi în ceea ce privește: promovarea soluționării pașnice a conflictelor și a stabilității și securității internaționale, pe baza unui multilateralism eficient; dezvoltarea cooperării privind sancțiunile UE; promovarea respectului față de principiile suveranității și integrității teritoriale, inviolabilității frontierelor și independenței, astfel cum se prevede în Carta ONU și în Actul Final al OSCE de la Helsinki; consolidarea cooperării practice în materie de prevenire a conflictelor și de gestionare a crizelor, prin facilitarea participării Republicii Moldova la operațiunile civile și militare de gestionare a situațiilor de criză și organizarea de consultări și activități de formare în domeniul PSAC (pe baza acordului-cadru de participare în vigoare de la 1 iulie 2013 și a cadrului multilateral al grupului Parteneriatului estic privind PSAC); lansarea și încheierea negocierilor privind acordul dintre Uniunea Europeană și Republica Moldova în ceea ce privește procedurile de securitate pentru schimbul de informații clasificate referitoare la aspecte legate de PSAC, ca acțiune subsecventă a acordului dintre Republica Moldova și Uniunea Europeană de instituire a unui cadru pentru participarea Republicii Moldova la operațiunile UE de gestionare a crizelor, în vigoare de la 1 iulie 2013; Terorismul, neproliferarea armelor de distrugere în masă (ADM) și exporturile ilegale de arme consolidarea consensului internațional privind lupta împotriva terorismului bazată pe drepturile omului, inclusiv definirea juridică a actelor teroriste, prin promovarea acordului referitor la Convenția generală privind terorismul internațional, și continuarea eforturilor în direcția îmbunătățirii cadrului legislativ și de reglementare național în domeniul combaterii terorismului; realizarea unui schimb de informații privind organizațiile și grupurile teroriste, activitățile acestora și rețelele lor de sprijin, în conformitate cu dreptul internațional și cu legislația adoptată de către părți; punerea în aplicare a standardelor prevăzute în recomandările privind finanțarea teroriștilor, elaborate de Grupul de Acțiune Financiară Internațională (GAFI); dezvoltarea unor modalități de cooperare în ceea ce privește lupta împotriva traficului de arme și distrugerea stocurilor; dezvoltarea unor modalități de cooperare și schimb de informații cu privire la detectarea și urmărirea armelor ilegale; cooperarea și participarea la combaterea proliferării ADM și a materialelor aferente acestora, precum și a vectorilor acestora, prin respectarea în totalitate și prin punerea în aplicare la nivel național a obligațiilor curente care le revin părților în temeiul tratatelor și acordurilor internaționale privind dezarmarea și neproliferarea și al altor obligații internaționale relevante; instituirea unui sistem eficace de control la nivel național al exporturilor și al tranzitului de mărfuri legate de ADM, inclusiv printr-un control al utilizatorilor finali ai AMD în ceea ce privește tehnologiile cu dublă utilizare, cu sancțiuni eficiente în cazul încălcării controalelor exporturilor; cooperarea în ceea ce privește controalele vamale bazate pe evaluarea riscurilor, care asigură siguranța și securitatea mărfurilor care au fost importate, exportate sau aflate în tranzit; combaterea comerțului ilegal cu arme de calibru mic și armament ușor, inclusiv în ceea ce privește muniția aferentă, în temeiul acordurilor internaționale în vigoare și al rezoluțiilor Consiliului de Securitate al ONU, precum și al angajamentelor asumate în cadrul altor instrumente internaționale aplicabile în acest domeniu; continuarea consolidării capacității instituționale prin adoptarea celor mai bune practici și experiențe la nivel internațional în domeniul combaterii terorismului; continuarea cooperării în domeniul controlului exporturilor de arme convenționale, în lumina poziției comune a UE cu privire la controlul exporturilor de tehnologie și echipament militar; Conflictul din Transnistria menținerea participării constructive a părților la procesul de negociere coordonat de OSCE care vizează soluționarea conflictului din Transnistria; menținerea cooperării efective dintre UE și Republica Moldova în ceea ce privește soluționarea conflictului din Transnistria, în formatul convenit „5 + 2”, inclusiv prin consultări cu privire la dispozitivele ulterioare acordului; consolidarea dialogului, cu scopul de a explica avantajele acordului de asociere, și asigurarea aplicabilității sale pe întregul teritoriu al Republicii Moldova; continuarea dialogului constructiv cu toate contrapărțile relevante în ceea ce privește chestiunile legate de frontieră aferente conflictului din Transnistria; Curtea Penală Internațională punerea în aplicare a Statutului de la Roma al Curții Penale Internaționale și a instrumentelor sale conexe, cu respectarea obiectivului de a păstra integritatea acestuia. 2.3 Cooperarea în domeniul justiției, libertății și securității Părțile vor coopera în următoarele domenii, cu următoarele obiective: Protecția datelor cu caracter personal continuarea punerii în aplicare a cadrului legislativ și asigurarea unui nivel ridicat de protecție a datelor cu caracter personal, în conformitate cu instrumentele și standardele europene; continuarea promovării consolidării capacităților autorității de protecție a datelor (Centrul Național pentru Protecția Datelor cu Caracter Personal) și monitorizarea aplicării standardelor în materie de protecție a datelor în toate sectoarele, în special în ceea ce privește asigurarea respectării legii; Cooperarea în domeniul migrației, al azilului și al gestionării frontierelor Migrație continuarea punerii în aplicare efective a acordului privind readmisia încheiat între UE și Republica Moldova, precum și a măsurilor pentru reintegrarea cetățenilor moldoveni; consolidarea infrastructurii existente (inclusiv în ceea ce privește centrele de detenție) și a structurii personalului din organismele de resort, în vederea asigurării returnării eficace a resortisanților țărilor terțe aflați în situație de ședere ilegală și/sau de tranzit ilegal pe teritoriul Republicii Moldova, asigurarea respectării drepturilor omului în cazul imigranților în detenție administrativă și dezvoltarea cadrului de integrare; continuarea consolidării Biroului Migrație și Azil (BMA) care are rolul de coordonator pentru buna gestionare a fluxurilor de migrație, precum și îmbunătățirea condițiilor de primire și de înregistrare a străinilor, în special activitatea ghișeelor unice responsabile de înregistrarea străinilor la nivel central și local; consolidarea în continuare a serviciilor regionale ale Secției de combatere a migrației ilegale din cadrul BMA, asigurarea prezenței BMA la nivel regional și înființarea de sedii la nivel local care să fie diferite de serviciile de poliție națională; continuarea actualizării Profilului Migrațional Extins, după publicarea sa inițială cu succes, și integrarea acestuia în procesul decizional în materie de politică în domeniul migrației, atunci când este posibil; demararea organizării de campanii de informare continue și bine direcționate cu scopul de a clarifica drepturile și obligațiile în cazul călătoriilor fără viză, care să includă informații privind normele care reglementează accesul la piața forței de muncă din UE (inclusiv prin portalul UE privind imigrația) și privind răspunderea pentru orice abuz al drepturilor în cadrul regimului călătoriilor fără vize; Azil continuarea punerii în aplicare a legii din 2009 privind azilul, care oferă un cadru solid pentru protecția celor care au nevoie de protecție internațională, precum și modificarea legii respective pentru o mai bună aliniere la standardele internaționale și europene; menținerea eficienței procedurii de determinare a statutului de refugiat; continuarea pregătirii judecătorilor și a magistraților în ceea ce privește aspectele legate de azil și migrație și mai precis în ceea ce privește soluționarea procedurilor juridice de atac în aceste domenii; continuarea dezvoltării cadrului de integrare; activarea documentelor de identitate biometrice și demararea eliberării de documente de călătorie pentru refugiați; Gestionarea frontierelor consolidarea gestionării frontierelor și menținerea nivelului ridicat de verificări la frontiere și de supraveghere a frontierelor, precum și extinderea și modernizarea instalațiilor de supraveghere video fixe și mobile; modernizarea situației actuale la nivel național și local prin perfecționarea analizei riscului, a serviciilor de informații și a gestionării fluxului de date; furnizarea în continuare de infrastructuri, echipamente tehnice, sisteme informatice și resurse financiare și umane adecvate, în conformitate cu strategia și planurile de acțiune ale Republicii Moldova în materie de gestionare integrată a frontierelor (GIF); menținerea și extinderea programelor de formare și a măsurilor în materie de combatere a corupției; utilizarea în continuare a posibilităților de a realiza proiecte comune, a întreprinde activități de formare și a primi consiliere la nivel de experți din partea misiunii de asistență la frontieră a UE în Ucraina și Republica Moldova (EUBAM), din partea Frontex și din partea statelor membre ale UE; utilizarea avantajului oferit de prezența EUBAM pentru a intensifica și a dezvolta cooperarea cu serviciile Poliției de frontieră din Ucraina, inclusiv în ceea ce privește schimbul automat de date nominale; explorarea, împreună cu partenerii ucraineni, a posibilităților de a institui noi puncte comune de trecere a frontierei (PTF) și activități de patrulare comună a frontierei, inclusiv pe partea centrală a frontierei comune dintre Republica Moldova și Ucraina; Reforma poliției, prevenirea criminalității și combaterea criminalității organizate asigurarea respectării statului de drept și protejarea drepturilor omului, prin dezvoltarea unei forțe de poliție accesibile, responsabile, eficiente, transparente și profesioniste, prin introducerea unei abordări bazate pe drepturi în ceea ce privește poliția, activitățile polițienești bazate pe informații și combaterea criminalității, inclusiv a criminalității informatice; consolidarea cooperării polițienești operaționale internaționale, inclusiv prin crearea și utilizarea de echipe comune de anchetă, precum și consolidarea cooperării transfrontaliere prin desfășurarea de operațiuni comune; stabilirea unei cooperări mai strânse cu Europol, inclusiv prin încheierea unui acord de cooperare operațională; Combaterea drogurilor ilegale continuarea punerii în aplicare a strategiei și a planurilor de acțiune relevante și elaborarea unui nou plan de acțiune; continuarea asigurării unei abordări echilibrate și integrate a problemei drogurilor, pentru a face față consecințelor sociale și în materie de sănătate ale abuzului de droguri, asigurarea unor acțiuni mai eficace de prevenire și realizarea de eforturi în vederea reducerii ofertei, a traficului și a cererii de droguri ilegale; consolidarea structurilor instituționale necesare pentru combaterea drogurilor ilegale; continuarea discuțiilor periodice în cadrul Dialogului Parteneriatului estic în materie de droguri; aprofundarea cooperării și a schimbului de informații și continuarea colaborării cu Observatorul European pentru Droguri și Toxicomanie (OEDT) și cu Grupul Pompidou al Consiliului Europei; Cooperare juridică continuarea consolidării cooperării judiciare în materie civilă și comercială, prin: aderarea la convențiile multilaterale privind cooperarea judiciară în materie civilă și, în special, a convențiilor Conferinței de la Haga privind dreptul internațional privat în domeniul cooperării judiciare și punerea în aplicare a acestora, aderarea la convențiile multilaterale privind protecția copiilor, în special a Convenției de la Haga din 1970 privind obținerea de probe în străinătate în materie civilă sau comercială și punerea în aplicare a acestora, precum și pregătirea terenului pentru aderarea la Convenția de la Haga din 1996 privind competența, legea aplicabilă, recunoașterea, executarea și cooperarea cu privire la răspunderea părintească și măsurile privind protecția copiilor, în special prin evaluarea capacităților și a resurselor naționale și punerea în aplicare a acesteia; consolidarea cooperării judiciare în materie penală, prin aderarea la convențiile relevante, în special cele ale Consiliului Europei, și punerea în aplicare a acestora; stabilirea unei cooperări mai strânse cu Eurojust, inclusiv prin semnarea și punerea în aplicare a unui acord de cooperare operațională. 2.4 Cooperare economică Părțile vor coopera pentru a sprijini Republica Moldova să instituie o economie de piață pe deplin funcțională și să își adapteze treptat politicile pentru a le apropia mai mult de politicile UE, în conformitate cu principiile directoare privind stabilitatea macroeconomică, finanțele publice solide, un sistem financiar puternic și o balanță de plăți sustenabilă. Această cooperare va include eforturi pentru: a dezvolta capacitatea de prognoză macroeconomică a Republicii Moldova, inclusiv prin ameliorarea metodologiei utilizate pentru a construi scenarii de dezvoltare, prin monitorizarea proceselor economice și prin îmbunătățirea calității analizei efectuate cu privire la factorii de impact, cu ajutorul schimbului de informații privind cele mai bune practici; a consolida independența și competențele de reglementare și supraveghere ale Băncii Naționale a Republicii Moldova, inclusiv prin revizuirea legislației băncii centrale, pentru a asigura faptul că aceasta respectă cele mai bune practici UE, cu sprijinul expertizei UE, inclusiv al expertizei Băncii Centrale Europene (BCE); a împărtăși experiența UE, inclusiv a BCE, în ceea ce privește ratele de schimb monetar și politicile de reglementare și supraveghere a sectorului financiar și bancar și a contribui la dezvoltarea și consolidarea capacităților Republicii Moldova în aceste domenii; a consolida sustenabilitatea și guvernanța finanțelor publice, prin punerea în aplicare a reformelor fiscale și bugetare; a elabora norme și proceduri de privatizare deschise, competitive și transparente și a le pune în aplicare cu respectarea celor mai bune practici ale UE. Dreptul societăților comerciale, contabilitatea și auditul și guvernanța corporativă Părțile vor coopera pentru a pregăti Republica Moldova în ceea ce privește punerea în aplicare a dispozițiilor din legislația UE și a instrumentelor internaționale menționate în anexa la proiectul acordului de asociere, în special pentru: a dezvolta capacitatea administrativă a instituțiilor de stat ale Republicii Moldova; a simplifica și mai mult normele și procedurile privind înregistrarea persoanelor juridice, inclusiv societăți, și a persoanelor fizice, inclusiv antreprenori, în scopul înființării și lichidării întreprinderilor; a dezvolta politica Republicii Moldova în materie de guvernanță corporativă și a promova respectarea codului privind guvernanța corporativă în conformitate cu standardele internaționale și cu normele și recomandările UE în acest domeniu; a face schimb de informații prompte, relevante și precise privind situația legislației existente și conformitatea acesteia cu legislația UE, pe baza formatului convenit între părți, și a prezenta un plan de acțiune mai detaliat privind punerea în aplicare a legislației UE în conformitate cu calendarul convenit; a identifica domeniile în care ar trebui întreprinse acțiuni de formare, de consolidare a capacităților și de expertiză. Ocuparea forței de muncă, politici sociale și egalitatea de șanse Părțile vor coopera pentru: a pregăti punerea în aplicare a legislației UE în ceea ce privește sănătatea și securitatea în muncă, dreptul muncii și condițiile de lucru, după cum se menționează în anexele la viitorul acord de asociere, și în special pentru: a consolida capacitatea administrativă și capacitatea de asigurare a respectării legii în ceea ce privește sănătatea și securitatea în muncă și dreptul muncii, în special în ceea ce privește Inspecția muncii și organismele judiciare relevante; a consolida capacitățile partenerilor sociali (de exemplu prin cursuri de formare privind legislația și standardele UE în materie de sănătate și securitate, precum și dreptul muncii); a dezvolta o abordare strategică în ceea ce privește ocuparea forței de muncă, care să vizeze locuri de muncă mai multe și mai bune cu condiții de muncă decente, o mai bună corelare între competențe și locuri de muncă pe piața muncii și promovarea unui sprijin activ și a unor servicii eficiente de ocupare a forței de muncă; a pune în aplicare programele naționale pentru un cadru de muncă decent convenite între Organizația Internațională a Muncii (OIM) și Republica Moldova; a consolida capacitatea administrației responsabile de elaborarea și punerea în aplicare a politicilor sociale și de ocupare a forței de muncă, în special la nivelul serviciilor de ocupare a forței de muncă și al serviciilor sociale; a spori nivelul de protecție socială și a asigura eficiența și sustenabilitatea financiară a sistemelor de protecție socială; a continua promovarea dialogului social, inclusiv prin consolidarea capacităților partenerilor sociali. Protecția consumatorilor Cu scopul de a se pregăti pentru punerea în aplicare a legislației UE și a instrumentelor internaționale menționate în anexa la viitorul acord de asociere, părțile vor coopera pentru: a consolida capacitatea administrativă a cadrului de aplicare a legislației în materie de protecție a consumatorilor din Republica Moldova, în special prin formarea funcționarilor administrației publice și a altor reprezentanți ai intereselor consumatorilor în ceea ce privește transpunerea legislației UE și ulterior punerea în aplicare și asigurarea respectării acesteia. Statistici Părțile vor colabora pentru a apropia mai mult legislația din Republica Moldova de legislația UE în domeniul statisticii. Această cooperare va include eforturi pentru: a efectua un recensământ al populației, a difuza rezumatul și rezultatele detaliate ale acestuia și a elabora o strategie pentru a îmbunătăți estimările statisticilor privind migrația; a revizui legea statistică în conformitate cu recomandările din evaluarea globală (de exemplu, a consolida poziția și independența directorului general al Biroului Național de Statistică prin introducerea unui mandat fix și a unor criterii clare de recrutare și concediere), a întări protecția confidențialității statistice în cadrul proceselor de producție și diseminare și a reinstitui Consiliul pentru statistică; a îmbunătăți calitatea registrului statistic al întreprinderilor prin elaborarea și aplicarea de proceduri clare pentru actualizarea unităților economice, prin includerea tuturor surselor administrative, prin îmbunătățirea acoperirii unităților locale și a întreprinzătorilor individuali și prin restructurarea anchetelor legate de întreprinderi în conformitate cu standardele UE; a pune în aplicare clasificarea statistică din 2008 a produselor în funcție de domeniul de activitate (CPA), lista de produse a Comunității Europene din 2010 (Prodcom) și Sistemul de conturi naționale din 2008 (SCN) și a pregăti punerea în aplicare a Sistemului European de Conturi Naționale și Regionale din 2010 (SEC); a dezvolta un cadru global de asigurare a calității, inclusiv o politică în materie de resurse umane și formare. Reforma administrației publice și gestionarea finanțelor publice Părțile vor coopera pentru a asigura dezvoltarea și buna funcționare a sectorului administrației publice, existența unor politici publice solide în materie de gestionare a finanțelor publice, precum și a unor proceduri de control financiar intern și de audit extern. Această cooperare va include eforturi pentru: a consolida capacitatea în materie de resurse umane și instituționale a administrațiilor publice de la nivel central și local de a îmbunătăți și a implementa politicile și a asigura furnizarea eficientă și eficace a unor servicii publice de înaltă calitate; a consolida transparența, supravegherea și responsabilitatea politicilor și gestionării în materie de finanțe publice; a îmbunătăți gestionarea finanțelor publice și a pune în aplicare strategia Republicii Moldova în materie de gestionare a finanțelor publice pentru 2013-2020; a îmbunătăți sistemul de control intern în cadrul gestiunii descentralizate, inclusiv cu ajutorul auditurilor interne independente din punct de vedere funcțional la nivelul autorităților de stat, prin asigurarea armonizării cu standardele și metodologiile internaționale general acceptate și cu cele mai bune practici ale UE; a asigura mai buna dezvoltare a funcției de audit extern a Curții de Conturi, în conformitate cu standardele internaționale general acceptate (INTOSAI); a asigura cooperarea eficace cu instituțiile și organismele relevante ale UE și asistența din partea acestora, inclusiv din partea Oficiului European de Luptă Antifraudă în ceea ce privește controalele și inspecțiile la fața locului legate de gestionarea și controlul fondurilor UE care urmează să fie furnizate în conformitate cu normele și procedurile aplicabile. Fiscalitate Părțile își vor consolida cooperarea pentru a îmbunătăți și a dezvolta sistemul fiscal și administrația Republicii Moldova pe baza standardelor UE și a celor internaționale. Acest demers va include acțiuni pregătitoare pentru a crește progresiv apropierea legislației din Republica Moldova de legislația UE și de instrumentele internaționale menționate în anexa la viitorul acord de asociere și în special pentru: a îmbunătăți și a simplifica legislația fiscală; a îmbunătăți cooperarea fiscală internațională în vederea promovării bunei guvernanțe în domeniul fiscal, și anume prin punerea în aplicare a principiilor privind transparența, schimbul de informații și concurența fiscală loială; a îmbunătăți capacitatea administrației fiscale, în special prin tranziția către un sistem mai specific și bazat pe riscuri în ceea ce privește controlul fiscal și auditurile; a lua măsuri pentru a armoniza politicile de combatere a fraudei și a contrabandei cu produse supuse accizelor; a dezvolta cooperarea cu administrațiile fiscale ale statelor membre ale UE prin schimbul de noi experiențe și tendințe în domeniul fiscal. Servicii financiare Părțile vor coopera pentru a pregăti Republica Moldova în ceea ce privește punerea în aplicare a legislației UE menționate în anexa la viitorul acord de asociere și a standardelor internaționale enumerate la articolul relevant privind zona de liber schimb aprofundată și cuprinzătoare. Această cooperare va include eforturi pentru: a îmbunătăți capacitatea administrativă a autorităților de supraveghere, în conformitate cu legislația UE; a institui contacte și a iniția schimburi de informații cu autoritățile UE în materie de supraveghere financiară; a elabora legislația națională în ceea ce privește prevenirea și combaterea spălării de bani și a finanțării terorismului, în special prin punerea în aplicare a legislației UE în aceste domenii, prin întărirea cooperării cu Grupul de Acțiune Financiară Internațională (GAFI), Consiliul Europei, Comitetul MONEYVAL, precum și cu orice alte autorități relevante din statele membre ale UE și prin semnarea memorandumului de înțelegere dintre autoritățile în materie de informații financiare ale Republicii Moldova și cele din statele membre ale UE; a furniza informații prompte, relevante și precise privind situația legislației existente a Republicii Moldova și conformitatea acesteia cu legislația UE, în concordanță cu formatul convenit între părți, și a prezenta un plan de acțiune detaliat privind punerea în aplicare a legislației UE în conformitate cu calendarul convenit; a identifica domeniile în care ar trebui întreprinse acțiuni de formare, de consolidare a capacităților și de expertiză. Politica industrială și antreprenorială Părțile vor coopera în vederea îmbunătățirii mediului de afaceri și de reglementare din Republica Moldova, în special pentru întreprinderile mici și mijlocii (IMM-uri), inclusiv microîntreprinderi. Această cooperare va include eforturi pentru: a asigura că Republica Moldova participă la evaluarea inițiativei „Small Business Act” pentru Europa (SBA) și pune în aplicare recomandările acesteia; a asigura că Republica Moldova participă la proiecte conexe privind consolidarea competitivității IMM-urilor, cum ar fi Programul pentru competitivitatea întreprinderilor și a întreprinderilor mici și mijlocii (COSME) și Rețeaua întreprinderilor europene; a asigura că Republica Moldova ține seama de nevoile sectorului IMM-urilor, de infrastructura aferentă și de competitivitatea IMM-urilor în momentul elaborării și al punerii în aplicare a viitoarelor programe de dezvoltare rurală și/sau regională; a avansa în direcția punerii în aplicare a strategiei privind IMM-urile 2012-2020 (de exemplu, prin continuarea dezvoltării parcurilor științifice și tehnologice și a incubatoarelor de afaceri incluse în strategia de competitivitate a țării, care este parte integrantă a strategiei naționale de dezvoltare „Moldova 2020”); a asigura participarea activă a Republicii Moldova la Comisia pentru IMM-uri și la forurile conexe care se ocupă cu dezvoltarea și revizuirea politicii privind IMM-urile; a realiza progrese în ceea ce privește crearea și punerea în aplicare a unui cadru conceptual, legislativ și operațional care să stimuleze dezvoltarea unor grupări de IMM-uri în Republica Moldova. Sectorul minier și al materiilor prime Părțile vor colabora în vederea pregătirii punerii în aplicare a viitorului acord de asociere în domeniul mineritului și al materiilor prime. Această cooperare va include eforturi pentru: a iniția un dialog privind industriile miniere și comerțul cu materii prime; a colabora în vederea siguranței și dezvoltării durabile a industriei miniere. Turism Părțile vor coopera pentru: a crea o foaie de parcurs pentru consolidarea dezvoltării unui turism competitiv și durabil și pentru definirea etapelor necesare pentru a aprofunda colaborarea dintre Republica Moldova și UE în domeniul turismului; a continua schimbul de bune practici, a pune în comun cunoștințe și a iniția în comun acțiuni de formare și acțiuni educative în domeniul turismului. Agricultura și dezvoltarea rurală Cu scopul de a se pregăti pentru punerea în aplicare a legislației UE și a instrumentelor internaționale menționate în anexa la viitorul acord de asociere, părțile vor coopera pentru: a elabora și a pune în aplicare politicile și cadrul juridic și instituțional (inclusiv cerințele privind siguranța alimentelor și standardele de comercializare) în domeniul agriculturii și al dezvoltării rurale; a elabora și a pune în aplicare un nou plan de acțiune pentru a apropia mai mult acest sector de politicile și legislația UE privind politica agricolă și dezvoltarea rurală; a oferi administrațiilor centrale și locale sesiuni de formare în ceea ce privește politicile de dezvoltare a mediului rural; a îmbunătăți competitivitatea producției agricole și diversificarea activităților economice din zonele rurale; a consolida capacitatea agenției de plăți de a asigura transparența, eficiența și previzibilitatea ajutoarelor plătite de stat; a îmbunătăți utilizarea durabilă a terenurilor și a resurselor de apă în sectorul agroalimentar. Dezvoltare regională Părțile vor coopera pentru: a elabora un cadru juridic și instituțional care să pună în practică o politică eficace de dezvoltare regională în Republica Moldova, inclusiv în regiunile cu statut special; a consolida capacitatea instituțională și operațională a instituțiilor naționale, regionale și locale în domeniul dezvoltării regionale și al coeziunii teritoriale, inclusiv prin acțiuni întreprinse în direcția instituirii unui sistem eficace de guvernanță pe mai multe niveluri și a separării clare a responsabilităților; a asigura dezvoltarea uniformă a întregului teritoriu al Republicii Moldova, pe baza abordării strategice stabilite în documentele de planificare teritorială și puse în aplicare prin intermediul unui program operațional teritorial, inclusiv prin diversificarea activității economice în orașe mici și în regiunile în curs de dezvoltare; a consolida infrastructura tehnică și socială în regiunile în curs de dezvoltare prin punerea în aplicare a unor proiecte de dezvoltare bazate pe strategii de dezvoltare regională coerente și cu un calendar precis, ținând seama de necesitatea de a sprijini dezvoltarea teritorială echilibrată pe întreg teritoriul; a elabora și a pune în aplicare un nou plan de acțiune privind politica de dezvoltare regională, pe baza unui program operațional decurgând din strategia națională a agendei „Moldova 2020”; a oferi administrațiilor centrale și locale sesiuni de formare în ceea ce privește buna guvernanță și cele mai recente metodologii în materie de dezvoltare urbană și rurală, inclusiv în ceea ce privește relațiile reciproce dintre zonele urbane și cele rurale, pentru a sprijini o dezvoltare mai echilibrată a țării în ansamblul ei. Pescuitul și politica maritimă Părțile vor coopera pentru: a intensifica cooperarea și a depune eforturi pentru crearea unor activități de pescuit sustenabile în Marea Neagră, în contextul cadrelor bilaterale și multilaterale, pe baza unei abordări ecosistemice a gestionării pescuitului; a spori cooperarea științifică și tehnică pentru a asigura capacitatea de monitorizare a pescuitului și de evaluare a situației stocurilor de resurse marine și a mediului marin; a promovarea o abordare integrată a afacerilor maritime, în special prin analizarea posibilității de a institui un punct de contact național în Republica Moldova; a identifica domeniile de interes comun pentru viitoarea cooperare în zona Mării Negre în contextul politicii maritime integrate a UE. Energie Părțile vor coopera pentru: a lua măsuri pentru integrarea pieței energetice a Republicii Moldova în piața UE, inclusiv prin punerea în aplicare a celui de-al treilea pachet privind energia electrică și a măsurilor juridice care reglementează gazul, luând în considerare decizia Consiliului ministerial al Comunității Energiei cu privire la calendarul de separare în sectorul gazelor naturale, și prin implementarea foii de parcurs pentru îmbunătățirea interconexiunilor de gaze și energie electrică dintre Republica Moldova și România, inclusiv prin extinderea gazoductului Iași-Ungheni pentru a face posibilă utilizarea acestuia în vederea furnizării gazului către Republica Moldova; a pune în aplicare legislația UE privind rezervele strategice de produse petroliere, a spori producția de energie pe malul drept al Nistrului și a reduce și mai mult pierderile - la nivelul transportului și al distribuției - din rețelele de energie electrică, gaz și energie termică; a pune în aplicare legislația națională privind energia regenerabilă, pentru a majora la 17 % până în 2020 cota surselor regenerabile de energie în consumul brut total de energie, precum și a adopta și a pune în aplicare legi pentru a transpune directivele UE privind eficiența energetică, în special în ceea ce privește performanța energetică a clădirilor, și a indica, prin etichete și informații standard despre produs, consumul de energie și de alte resurse al produselor cu impact energetic. Transporturi Părțile vor coopera pentru a pregăti punerea în aplicare a legislației UE menționate în anexa la viitorul acord de asociere și pentru a sprijini Republica Moldova. Această cooperare va include eforturi pentru: a pune în aplicare strategia globală recent elaborată în materie de transporturi și logistică pentru 2013-2022; a introduce reformele necesare pentru ca Republica Moldova să poată fi eliminată de pe lista neagră a Memorandumului de înțelegere de la Paris; a pregăti un program de reformă și restructurare pentru sectorul feroviar; a intensifica eforturile în vederea punerii în aplicare a legislației UE în domeniul aviației, pentru a profita pe deplin de Acordul privind spațiul aerian comun dintre UE și Republica Moldova; a dezvolta infrastructura, în special prin punerea în practică a unor proiecte prioritare pentru dezvoltarea rețelei de transport din cadrul Parteneriatului estic, în funcție de propunerile de proiecte eligibile pentru finanțare care au fost prezentate de instituțiile financiare internaționale și care sunt adecvate pentru finanțarea Facilității de investiții pentru vecinătate. Mediu Părțile vor coopera pentru a pregăti punerea în aplicare a legislației UE și a standardelor internaționale, în special pentru: a se asigura că Republica Moldova adoptă o strategie națională în materie de mediu și un plan de acțiune pentru punerea în aplicare a acesteia; a adopta și a pune în aplicare legislația națională și a desemna autoritățile competente în ceea ce privește evaluarea impactului asupra mediului, evaluarea strategică de mediu, gestionarea resurselor și a deșeurilor, calitatea și gestionarea apei, calitatea aerului, protecția naturii, emisiile industriale și gestionarea substanțelor chimice; a continua aplicarea acordurilor multilaterale de mediu, în special Convențiile de la Espoo, Aarhus și Rotterdam; a elabora un plan de acțiune care să prezinte o foaie de parcurs pentru transpunerea, punerea în aplicare și asigurarea respectării directivelor privind mediul prevăzute în acordul de asociere; a realiza reformele instituționale necesare pentru a pune în aplicare noile legi și politici de mediu. Politici climatice Părțile vor coopera pentru a consolida dialogul și colaborarea în materie de schimbări climatice, pentru: a pregăti și a semna un nou acord global privind schimbările climatice; a stabili un plan strategic și a elabora măsuri de atenuare a schimbărilor climatice și de adaptare la acestea; a apropia mai mult legislația din Republica Moldova de legislația UE și de instrumentele internaționale aplicabile în domeniu. Societatea informațională Părțile vor coopera pentru a pregăti punerea în aplicare a acquis-ului UE menționat în anexele la viitorul acord de asociere, în special pentru: a apropia mai mult legislația din domeniul comunicațiilor electronice de legislația UE; a desfășura activități pentru consolidarea independenței și a capacității administrative a autorității naționale de reglementare din domeniul comunicațiilor în vederea asigurării posibilității ca aceasta să adopte măsurile de reglementare adecvate, să asigure respectarea deciziilor și a tuturor reglementărilor aplicabile acestora și să garanteze existența unui climat concurențial loial pe piață; a consolida sectorul prin schimbul de informații și de experiență în ceea ce privește punerea în aplicare a inițiativei „O agendă digitală pentru Europa” a Strategiei Europa 2020. Sănătatea publică Părțile vor coopera pentru: a sprijini Republica Moldova în ceea ce privește pregătirea punerii în aplicare a legislației UE în domeniul sănătății, astfel cum se menționează în anexele la viitorul acord de asociere, în special în ceea ce privește legislația în domeniul controlului tutunului, al calității și siguranței substanțelor de origine umană (sânge, țesuturi, organe și celule) și al bolilor transmisibile; a face schimb de bune practici în ceea ce privește punerea în aplicare a Convenției-cadru pentru controlul tutunului și a Regulamentului sanitar internațional; a consolida gradul de pregătire, formarea și supravegherea epidemiologică a bolilor transmisibile, în special a virusului HIV/SIDA, a tuberculozei, a infecțiilor cu transmitere sexuală și a hepatitei C și B, inclusiv prin interacțiunea cu Centrul European de Prevenire și Control al Bolilor; a sprijini Republica Moldova să participe la rețelele și grupurile de lucru în materie de sănătate publică, cum ar fi reuniunea anuală de rețea privind informațiile în materie de sănătate și întrunirile Grupului de reflecție privind HIV/SIDA și ale Forumului societății civile privind HIV/SIDA. Protecția civilă Părțile vor coopera pentru: a asigura comunicarea efectivă și neîntreruptă, inclusiv schimbul de alerte timpurii și de informații privind situațiile de urgență la scară largă care afectează UE și Republica Moldova, precum și țările terțe în care una dintre părți participă la răspunsul în caz de dezastre; a facilita asistența reciprocă în caz de urgențe majore, dacă este cazul și sub rezerva disponibilității unor resurse suficiente; a promova adoptarea și punerea în aplicare a orientărilor UE în materie de sprijin al națiunii gazdă; a îmbunătăți baza de cunoștințe privind riscurile de dezastre și pierderile economice prin consolidarea cooperării privind accesibilitatea și comparabilitatea datelor; a înregistra progrese în direcția dezvoltării la nivel național a evaluării și cartografierii riscurilor de dezastre, a sprijini dezvoltarea atlasului electronic al riscurilor regionale și a asigura utilizarea efectivă a acestuia la nivel național; a îmbunătăți prevenirea dezastrelor industriale sau a celor tehnologice induse de riscurile industriale sau naturale și tehnologice („natech”); a institui un dialog privind aspectele de politică în materie de prevenire, pregătire și răspuns în caz de dezastre prin schimb de bune practici, sesiuni comune de formare, exerciții, vizite de studiu și ateliere și prin sintetizarea lecțiilor învățate din intervențiile și exercițiile în situațiile de urgență reală; a continua dezvoltarea de activități de prevenire, prin educarea, formarea și informarea publicului larg, în special a tinerilor, în domeniul sistemelor de protecție împotriva incendiilor. Educație, formare și tineret Părțile vor coopera în direcția modernizării globale și a reformei sistemelor de educație, formare și tineret din Republica Moldova. Această cooperare va include eforturi pentru: a realiza activități comune și schimburi care să promoveze și mai mult integrarea Republicii Moldova în Spațiul european al învățământului superior, în contextul participării acesteia la procesul de la Bologna, inclusiv prin reformarea celui de al treilea ciclu (învățământul doctoral), prin înființarea unei Agenții naționale pentru asigurarea calității și prin sporirea posibilităților de mobilitate pentru studenți și cadre universitare; a dezvolta un cadru național de calificări pentru a îmbunătăți transparența și recunoașterea calificărilor și competențelor; a promova cooperarea academică, consolidarea capacităților și mobilitatea studenților și a cadrelor prin intermediul noului program Erasmus+ și al acțiunilor Marie Skłodowska-Curie menite să favorizeze mobilitatea și formarea cercetătorilor; a pune în aplicare și a sprijini o abordare strategică privind învățământul profesional și tehnic (VET) în vederea adaptării sistemului VET al Republicii Moldova în direcția modernizării structurilor VET ale UE care se realizează prin Procesul Copenhaga și instrumentele acestuia; a încuraja o abordare strategică în ceea ce privește politica pentru tineret și a îmbunătăți schimburile și cooperarea în domeniul educației informale pentru tineri și pentru lucrătorii din domeniul tineretului, ca mijloc de promovare a dialogului intercultural și de sprijinire a societății civile, inclusiv prin programele UE în domeniul tineretului. Cercetare și inovare Părțile vor coopera pentru: a facilita integrarea Republicii Moldova în Spațiul european de cercetare (SEC); a spori participarea Republicii Moldova în cadrul programului Orizont 2020; a realizarea progrese în ceea ce privește punerea în aplicare a strategiei de inovare „Inovare pentru competitivitate” pentru perioada 2013-2020; a consolida resursele umane, materiale și instituționale pentru a îmbunătăți capacitățile de cercetare și inovare; a accentua participarea Republicii Moldova la acțiunile Marie Skłodowska-Curie. Cultura, politica în domeniul audiovizual și media Cultura Părțile vor coopera pentru: a promova punerea în aplicare a Convenției UNESCO din 2005 privind protecția și promovarea diversității expresiilor culturale; a dezvolta împreună o politică incluziune în domeniul cultural în Republica Moldova și a conserva și promova patrimoniului cultural și natural; a consolida capacitățile de dezvoltare a antreprenoriatului cultural în industriile creative și culturale, precum și a patrimoniului cultural; a promova participarea actorilor culturali din Republica Moldova la programele de cooperare culturală, inclusiv la programul Europa Creativă. Politica în domeniul audiovizual și al mass-media Părțile vor coopera pentru a pregăti punerea în aplicare a legislației UE menționate în anexele la viitorul acord de asociere. Această cooperare va include sprijinul acordat Republicii Moldova pentru: a avansa în direcția adoptării legislației în domeniul audiovizual, în conformitate cu standardele europene, inclusiv prin schimbul de opinii privind politica în domeniul audiovizual, standardele internaționale aplicabile, inclusiv cooperarea în ceea ce privește combaterea rasismului și a xenofobiei; a consolida capacitatea și independența autorităților/ organismelor de reglementare în ceea ce privește mass-media și, mai precis, a depune eforturi în vederea deplinei independențe a Consiliului Coordonator al Audiovizualului; a modifica legislația cu scopul de a garanta că asistența financiară publică pentru mass-media se alocă în conformitate cu criterii obiective stricte aplicabile în mod egal întregii prese scrise și audiovizuale. Participarea la programele și agențiile UE Împreună cu Comisia Europeană, explorarea posibilităților de a participa la anumite programe și activități la nivelul UE desfășurate de agențiile UE care vizează țările aflate sub incidența PEV. 2.5 Comerțul și aspectele legate de comerț (zona de liber schimb aprofundată și cuprinzătoare ) Comerțul cu bunuri Părțile vor coopera în vederea pregătirii punerii în aplicare corecte a dispozițiilor privind accesul pe piață al mărfurilor, inclusiv al energiei, precum și a viitorului acord de asociere, în special prin consultări comune, pentru: a spori capacitatea de export a Republicii Moldova; a aduce îmbunătățiri suplimentare în domeniul statisticilor privind comerțul pentru ca părțile să aplice corect mecanismul anti-eludare; a se asigura că, în perioada premergătoare intrării în vigoare a prezentului acord, nu va exista nicio creștere a taxelor la import aplicabile în prezent (statu-quo); a asigura calitatea legislației pe care Republica Moldova o poate pregăti în ceea ce privește accesul la piață sau alte probleme conexe; a pune în aplicare, în colaborare, foaia de parcurs pentru îmbunătățirea competitivității Republicii Moldova; a face schimb de informații privind evoluțiile din Republica Moldova legate de accesul la piață și politica sa privind accesul la piață. Reglementări tehnice, standardizare și infrastructura aferentă Părțile vor coopera cu privire la pregătirile pentru asigurarea respectării reglementărilor tehnice, a procedurilor de standardizare, a metrologiei, a acreditării, a evaluării conformității și a sistemului de supraveghere a pieței din UE, astfel cum se prevede în viitorul acord de asociere. Pregătirile vor include eforturi pentru: a face schimb de informații cu privire la elaborarea și asigurarea respectării legislației pe care Republica Moldova s-a angajat să o pună în aplicare înainte de intrarea în vigoare a viitorului acord de asociere, astfel cum se prevede în anexa la acord și în conformitate cu legislația UE; a dezvolta infrastructura legată de administrarea reglementărilor tehnice, a procedurilor de standardizare, metrologie, acreditare, evaluare a conformității și a sistemului de supraveghere a pieței, inclusiv prin crearea unui sistem de informații la nivel național; a oferi în continuare personalului cursuri de formare privind administrarea la nivelul organismelor și al agențiilor guvernamentale de resort; a face schimb de informații cu privire la alte aspecte relevante privind planurile Republicii Moldova în ceea ce privește barierele tehnice din calea comerțului și calendarele aplicabile; a coopera în procesul de pregătire a acordului privind evaluarea conformității și acceptarea produselor industriale. Măsuri sanitare și fitosanitare (măsuri SPS) Părțile vor coopera pentru a pregăti Republica Moldova să își alinieze standardele sanitare și fitosanitare privind produsele alimentare și hrana pentru animale, sănătatea plantelor, precum și legislația și practica în materie de sănătate și bunăstare a animalelor la normele UE, astfel cum se prevede în anexele la viitorul acord de asociere. Această cooperare va include eforturi pentru: a finaliza punerea în aplicare a actualei strategii a Republicii Moldova în materie de siguranță alimentară, cu un accent deosebit pe calitatea legislației și capacitatea de asigurare a respectării legii, și a remedia deficiențele identificate; a stabili prioritățile sectoriale pentru Republica Moldova, pentru a asigura standarde cu un grad mai ridicat de conformare cu legislația UE în sectoarele agriculturii relevante din punct de vedere economic și pentru a acoperi toate zonele indicate în anexele la viitorul acord de asociere; a consolida capacitatea administrativă prin formarea personalului din organismele și agențiile executive publice de resort, pentru a pregăti și a pune în aplicare legislația în conformitate cu legislația UE; a îmbunătăți în continuare infrastructura și capacitatea aferentă necesare pentru a pune în aplicare legislația, în special în ceea ce privește laboratoarele care își desfășoară activitatea în domeniul sănătății animalelor, al sănătății plantelor și al siguranței alimentelor, precum și în ceea ce privește posturile de inspecție la frontieră, în conformitate cu cerințele UE; a întreprinde măsuri în vederea înființării unui sistem de avertizare timpurie în ceea ce privește siguranța alimentelor și a hranei pentru animale, precum și siguranța sănătății animale și a sănătății plantelor; a organiza campanii de informare cu agențiile conexe, întreprinderile și ONG-urile în ceea ce privește cerințele de acces la piața UE și cu societatea civilă în ceea ce privește aspectele legate de siguranța alimentelor și a hranei pentru animale din perspectiva protecției consumatorilor. Regimul vamal și facilitarea comerțului Părțile vor coopera pentru a pregăti Republica Moldova să își apropie mai mult legislația de legislația UE și de standardele internaționale enumerate în anexa la viitorul acord de asociere. Această cooperare va include eforturi pentru: a continua punerea în aplicare a cadrului strategic pentru cooperarea vamală; a alinia sistemul operatorilor economici autorizați din Republica Moldova la cel din UE, în perspectiva recunoașterii reciproce; a continua modernizarea serviciului vamal și a infrastructurii Republicii Moldova și a organiza cursuri de formare pentru personal; a continua simplificarea și modernizarea procedurilor administrative vamale; a elabora o foaie de parcurs privind aderarea Republicii Moldova la Convenția privind un regim de tranzit comun; a colabora în ceea ce privește controalele vamale bazate pe evaluarea riscurilor și schimbul de informații relevante, care contribuie la îmbunătățirea gestionării riscurilor și a siguranței lanțurilor de aprovizionare, la facilitarea comerțului legitim și la creșterea siguranței și securității bunurilor importate, exportate sau aflate în tranzit; a intensifica dialogul privind combaterea fraudei, în vederea prevenirii comerțului ilegal, inclusiv cu produse supuse accizelor, în special prin cooperarea consolidată în temeiul Protocolului privind asistența administrativă reciprocă în domeniul vamal; a alinia legislația Republicii Moldova la legislația UE în ceea ce privește asigurarea de către autoritățile vamale a respectării drepturilor de proprietate intelectuală (DPI). Reguli de origine Părțile vor coopera pentru a pregăti punerea în aplicare a regulilor de origine care se vor aplica în temeiul protocolului relevant al viitorului acord de asociere. Această cooperare va include eforturi pentru: a sprijini Republica Moldova în ceea ce privește aderarea sa la Convenția regională cu privire la regulile de origine preferențiale paneuromediteraneene; a oferi cursuri de formare privind certificarea și verificarea originii preferențiale personalului Serviciului Vamal al Republicii Moldova; a discuta și a revizui, dacă este necesar, procedurile actuale aplicate de către Serviciul Vamal al Republicii Moldova în ceea ce privește certificarea și verificarea originii mărfurilor. Dreptul de stabilire, comerțul cu servicii și comerțul electronic Părțile vor continua dialogul privind dreptul de stabilire, comerțul cu servicii și comerțul electronic, în conformitate cu dispozițiile specificate în viitorul acord de asociere. Acestea se vor pregăti pentru punerea în aplicare a angajamentelor asumate în domeniile serviciilor, după cum se prevede în anexele la viitorul acord de asociere. Această cooperare va include eforturi pentru: a oferi cursuri de formare și a furniza o capacitate administrativă suficientă pentru a face față apropierii planificate a legislației; a analiza domeniile în care ar trebui întreprinse aceste acțiuni de formare, de consolidare a capacităților și de expertiză; a asigura schimbul regulat de informații privind activitățile legislative preconizate sau în curs de desfășurare în domeniile selectate pentru apropierea legislației și a se angaja dialoguri în acest scop. Plățile curente și circulația capitalurilor Părțile vor continua dialogul privind circulația capitalurilor și plățile, în special în vederea monitorizării respectării tuturor angajamentelor existente și a pregătirii punerii în aplicare a viitorului acord de asociere. Achiziții publice Părțile vor coopera în ceea ce privește pregătirile Republicii Moldova în vederea punerii în aplicare a capitolului privind achizițiile publice din viitorul acord de asociere și a reformelor conexe. Această cooperare va include eforturi pentru: a dezvolta competențele necesare și capacitatea administrativă din cadrul organismelor responsabile de supravegherea punerii în aplicare a politicii de achiziții publice cu scopul de a apropia mai mult legislația la legislația UE; a demara pregătirea strategiei Republicii Moldova în materie de achiziții publice; a asigura că organismul independent responsabil de soluționarea căilor de atac dispune de o capacitate administrativă suficientă pentru a oferi măsuri reparatorii eficace în conformitate cu Directivele 89/665 și 92/13, astfel cum au fost modificate prin Directiva 2007/66; a furniza informații exacte și prompte privind evoluțiile legislației Republicii Moldova, în special în ceea ce privește activitatea legislativă planificată care vizează politica în materie de achiziții publice și asigurarea respectării acesteia. Drepturile de proprietate intelectuală (DPI) Părțile vor coopera pentru a pregăti apropierea legislației din Republica Moldova de legislația UE și de standardele internaționale în materie de protecție a drepturilor de proprietate intelectuală, astfel cum se specifică în viitorul acord de asociere. Această cooperare va include eforturi pentru: a asigura că titularii de drepturi din ambele părți dispun de un nivel corespunzător și efectiv de protecție a drepturilor lor de proprietate intelectuală și că se aplică măsuri adecvate de asigurare a respectării acestor drepturi; a consolida capacitatea de asigurare a respectării legii a organismelor guvernamentale și a agențiilor executive de resort, inclusiv a Serviciului Vamal al Republicii Moldova, și a prezenta periodic rapoarte privind situația capacității administrative; a asigura buna funcționare a sistemului judiciar pentru a garanta accesul la justiție pentru titularii de drepturi și disponibilitatea și aplicarea efectivă a sancțiunilor; a consolida structurile instituționale relevante, precum și birourile pentru drepturile de proprietate industrială, protecția drepturilor de autor și societățile de gestiune colectivă; a consolida cooperarea cu autoritățile țărilor terțe și cu asociațiile industriale; a lua măsuri pentru a spori sensibilizarea publicului în domeniul protecției proprietății intelectuale și a asigura un dialog eficace cu titularii drepturilor; a pregăti un plan de acțiune pentru punerea în aplicare a legislației UE și a standardelor relevante în acest domeniu și a dezvolta instrumente de monitorizare pentru punerea în aplicare și asigurarea respectării DPI care urmează să fie aplicate în temeiul viitorului acord de asociere; a pune în aplicare standardele prevăzute de Directiva 2004/48/CE (Directiva privind respectarea drepturilor de proprietate intelectuală) și de Regulamentul (UE) nr. 608/2013 al Parlamentului European și al Consiliului din 12 iunie 2013 privind asigurarea respectării drepturilor de proprietate intelectuală de către autoritățile vamale; a lua măsuri eficace împotriva contrafacerii și a pirateriei, a asigura punerea în aplicare efectivă a legislației de asigurare a respectării drepturilor de proprietate intelectuală și a sancțiunilor aplicate pentru încălcarea acestora în baza strategiei naționale în materie de DPI până în 2020 și a prezenta rapoarte regulate bazate pe obiective și date concrete și măsurabile. Concurență Părțile vor coopera pentru a pregăti punerea în aplicare a capitolului privind concurența din viitorul acord de asociere și a reformelor conexe. Această cooperare va include eforturi pentru: a se asigura că atât cadrul instituțional, cât și capacitatea administrativă a Republicii Moldova garantează punerea în aplicare efectivă a legislației în materie de concurență; a consolida dialogul privind experiența legată de asigurarea respectării legislației în acest domeniu, precum și privind alte evoluții legislative în domeniul concurenței, inclusiv prin oferirea de cursuri de formare pentru personalul autorităților și consultanță ad hoc la nivel de experți cu privire la respectarea generală a aplicării normelor privind ajutoarele de stat. Transparență Părțile vor acorda o atenție deosebită activităților care vizează: pregătirea pentru punerea în aplicare a angajamentelor privind transparența în elaborarea politicilor legate de comerț și luarea în considerare a mecanismelor necesare care ar trebui eventual să fie instituite pentru realizarea acestui obiectiv; analizarea celor mai bune practici și experiențe în ceea ce privește procesele transparente de elaborare a politicilor; schimbul de informații și organizarea de cursuri de formare corespunzătoare, inclusiv cu privire la mecanismele de comunicare și consultările cu părțile interesate; organizarea unor seminare și a altor evenimente pentru publicul mai larg, menite să explice punerea în aplicare a viitorului acord de asociere și procesul de apropiere a legislației. Comerțul și dezvoltarea durabilă Părțile vor iniția un dialog privind aspectele reglementate de capitolul privind comerțul și dezvoltarea durabilă din viitorul acord de asociere. Acest dialog va include eforturi pentru: a face schimb de informații cu privire la punerea în aplicare a cadrului relevant de politică internă sau a angajamentelor internaționale legate de dezvoltarea durabilă; a discuta despre viitoarea punere în aplicare a angajamentelor asumate în temeiul acestui capitol în ceea ce privește participarea părților implicate și dialogul cu societatea civilă; a face schimb de bune practici și de experiență relevantă. Părțile vor avea în vedere faptul că prioritățile referitoare la drepturile sindicatelor și standardele de bază din domeniul muncii din secțiunea 2.1, precum și prima prioritate identificată în secțiunea 2.6 sunt extrem de relevante pentru punerea în aplicare a capitolului privind comerțul și dezvoltarea durabilă și ar trebui, prin urmare, să fie abordate în corelație cu această parte a acordului de asociere. [1] Planul de acțiune în vederea sprijinirii reformelor democratice în Republica Moldova pentru 2013-2016, 20 noiembrie 2013.